Diari Oficial de la Generalitat Valenciana


Sumari del DOGV 8088, del 20-07-2017 (2017/5950)

RESOLUCIÓ de 21 de juny de 2017, del director general de Tributs i Joc, relativa a la venda de models tributaris preimpresos.
-----------------------------------------------------------------------------------------------------------------------------

### Dades del document

Número de DOGV
:   8088

Data del DOGV
:   20-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5950


Data del document
:   21-06-2017

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * transmissió de dades
    * hisenda regional
    * declaració fiscal
    * impost
    * legislació
    * capacitat jurídica
    * telecomunicació
    * telemàtica
    * procediment administratiu

RESOLUCIÓ de 21 de juny de 2017, del director general de Tributs i Joc, relativa a la venda de models tributaris preimpresos. [2017/5950]  
Un dels grans objectius de l'Administració pública és oferir als ciutadans la possibilitat de relacionar-se amb l'Administració a través d'internet, per a adaptar-se al context social actual i així modernitzar els serveis públics.  
S'han posat en marxa tota una sèrie d'iniciatives per a impulsar el desenvolupament de l'administració electrònica, tant en l'àmbit nacional com autonòmic i local, i així millorar l'atenció als ciutadans.  
Motiu d'aquesta voluntat pública per l'administració electrònica són la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic; que converteixen en universal el dret dels ciutadans a relacionar-se amb totes les administracions de manera electrònica. Una llei per a la societat del segle XXI, que promou una administració més eficient, eficaç, més pròxima i més transparent.  
  
En la seua exposició de motius la Llei 39/2015 declara: «Si bé la Llei 30/1992, de 26 de novembre, ja va ser conscient de l'impacte de les noves tecnologies en les relacions administratives, va ser la Llei 11/2007, de 22 de juny, d'accés electrònic dels ciutadans als serveis públics, la que els va donar carta de naturalesa legal, en establir el dret dels ciutadans a relacionar-se electrònicament amb les administracions públiques, així com l'obligació d'aquestes de dotar-se dels mitjans i sistemes necessaris perquè aquest dret puga exercir-se. No obstant això, en l'entorn actual, la tramitació electrònica no pot ser encara una forma especial de gestió dels procediments sinó que ha de constituir l'actuació habitual de les administracions. Perquè una administració sense paper basada en un funcionament íntegrament electrònic no sols serveix millor als principis d'eficàcia i eficiència, en estalviar costos a ciutadans i empreses, sinó que també reforça les garanties dels interessats. En efecte, la constància de documents i actuacions en un arxiu electrònic facilita el compliment de les obligacions de transparència, perquè permet oferir informació puntual, àgil i actualitzada als interessats.»  
  
Les tecnologies de la informació i les comunicacions, i en particular internet, juguen un paper cada vegada més rellevant en la societat. Sense oblidar la interoperabilitat, la seguretat dels sistemes de dades, les comunicacions i els serveis.  
Davant d'aquest escenari, l'Administració ha de posicionar-se en l'avantguarda de l'ús de noves tecnologies per a fer de motor de la societat. Ha de ser capaç d'adaptar-se de manera àgil a les noves demandes, proporcionar informació i serveis digitals en qualsevol moment, en qualsevol lloc i de la manera més convenient per al ciutadà, en les condicions adequades de confiança i seguretat, així com habilitar canals de comunicació a través dels quals es puga participar en la definició i inclús en el disseny dels serveis públics, de manera que aquests s'adapten millor a les seues necessitats reals. Per a això ha d'emprendre una transformació integral i convertir-se en una administració digital. De fet, està obligada a introduir els mitjans electrònics en les distintes fases dels procediments administratius que impliquen una interacció amb el ciutadà.  
Encara queda molt per recórrer per a adaptar les formes de l'Administració plenament a l'era digital, cal també redissenyar d'una manera integral els processos i serveis, així com revisar els plantejaments organitzatius vigents, la qual cosa no seria realitzable sense el corresponent canvi cultural.  
És candent la necessitat de millorar els serveis públics digitals per a adaptar-se a les necessitats d'un entorn canviant. Per a això, cal situar l'usuari final en el focus central del disseny dels serveis públics.  
  
És necessària la participació dels òrgans de decisió al més alt nivell, però igualment han d'estar involucrades les unitats tramitadores, que constitueixen la palanca necessària per a fer del canvi una realitat. A més, s'ha de comptar amb tots els agents interessats, a fi que tots estiguen alineats i se senten partícips de la transformació digital.  
Partint d'aquest context cal actuar de forma efectiva per a aquesta implementació del sistema digital, afavorint la relació Administració-ciutadà a través de la via electrònica, és per això que s'està treballant en un nou portal tributari més intuïtiu i senzill orientat al contribuent, que facilite la tramitació i gestió de les seues obligacions tributàries, i des d'aquest centre directiu resolc:  
  
  
Que a partir de l'1 de gener de 2018 no es podrà adquirir cap model tributari en format paper, caldrà que els contribuents confeccionen i descarreguen els seus propis models a través del portal tributari habilitat per a això.  
  
València, 21 de juny de 2017.- El director general de Tributs i Joc: Eduardo Roca Hernaiz.